DA Den Europæiske Unions Tidende C 269/55

Sag anlagt den 21. juli 2011 — Hüttenwerke Krupp Mannesmann m.fl. mod Kommissionen

(Sag T-379/11)

2011/C 269/122

Processprog: tysk

Parter

Sagsøgere: Hüttenwerke Krupp Mannesmann GmbH (Duisburg, Tyskland), ROGESA Roheisengesellschaft Saar mbH (Dillingen, Tyskland), Salzgitter Flachstahl GmbH (Salzgitter, Tyskland), ThyssenKrupp Steel Europe AG (Duisburg, Tyskland) og voestalpine Stahl GmbH (Linz, Østrig) (ved advokaterne S. Altenschmidt og C. Dittrich)

Sagsøgt: Europa-Kommissionen

Sagsøgernes påstande

— Kommissionens afgørelse af 27. april 2011 om fastlæggelse af midlertidige EU-regler for harmoniseret gratistildeling af emissionskvoter i henhold til artikel 10a i Europa-Parlamentets og Rådets direktiv 2003/87/EF (K[2011] 2772, EUT L 130, s. 1 f.) annulleres.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har anfægtet Kommissionens afgørelse af 27. april 2011 om fastlæggelse af midlertidige EU-regler for harmoniseret gratistildeling af emissionskvoter i henhold til artikel 10a i Europa-Parlamentets og Rådets direktiv 2003/87/EF (1). De har nedlagt påstand om, at denne afgørelse annulleres i sin helhed.

Til støtte for søgsmålet har sagsøgerne anført seks anbringender.

1) Første anbringende: den for sintret malm fastsatte produktbenchmark er i strid med artikel 10a i direktiv 2003/87 (2)

Sagsøgerne har påberåbt sig, at de i bilag I til den anfægtede afgørelse indeholdte bestemmelser vedrørende produktbenchmarker er retsstridige.

— Uforenelighed med artikel 10a, stk. 2, i direktiv 2003/87 Sagsøgeren har gjort gældende, at fastlæggelsen af produktbenchmarken for sintret malm er i strid med artikel 10a, stk. 2, i direktiv 2003/87, da Kommissionen har inddraget et anlæg til produktion af pellets ved fastsættelsen af den gennemsnitlige præstation for de 10 % mest effektive anlæg i en sektor eller delsektor i EU som udgangspunkt for fastsættelsen af produktbenchmarken. Pellets er imidlertid et andet produkt end sintret malm, og anlæg til produktion af pellets må følgelig ikke tages i betragtning ved fastsættelsen af de 10 % mest effektive anlæg til produktion af sintret malm.

— Uforenelighed med artikel 10a, stk. 1, i direktiv 2003/87 Fastlæggelsen af produktbenchmarken for sintret malm er ligeledes uforenelig med artikel 10a, stk. 1, i direktiv 2003/87, eftersom Kommissionen ved fastlæggelsen af produktbenchmarken for sintret malm har korrigeret data. Dette er ikke i overensstemmelse med de kriterier for fastlæggelsen af benchmarkerne, der er fastsat i direktiv 2003/87.

2) Andet anbringende: den for varmt metal fastsatte produktbenchmark er i strid med artikel 10a i direktiv 2003/87

Den for varmt metal fastsatte produktbenchmark er ligeledes i strid med artikel 10a i direktiv 2003/87, eftersom Kommissionen ikke har taget det fuldstændige kulstofindhold ved de spildgasser, der opstår ved jern-og stålproduktion under inddragelse af deres anvendelse til elproduktion i betragtning, men har foretaget reduktioner på ca. 25 %. Det fremgår af ordlyden af artikel 10a, stk. 1, tredje afsnit, andet punktum, i direktiv 2003/87, dens opbygning og formål, og en historisk fortolkning af bestemmelsen, at Kommissionen ikke er berettiget til at foretage sådanne reduktioner.

3) Tredje anbringende: en tilsidesættelse af begrundelsespligten i artikel 296, stk. 2, TEUF

Sagsøgerne har endvidere anført, at Kommissionen ikke har anført en tilstrækkelig begrundelse for afgørelsen. Begrundelsen for fastsættelsen af benchmarkerne er mangelfuld. De af Kommissionen anførte betænkeligheder med hensyn til mulige konkurrencebegrænsninger er ligeledes utilstrækkeligt begrundede. Dette er i strid med artikel 296, stk. 2, TEUF.

4) Fjerde anbringende: en tilsidesættelse af proportionalitetsprincippet

Den anfægtede afgørelse er med hensyn til fastsættelsen af benchmarkerne for sintret malm og varmt metal ligeledes i strid med proportionalitetsprincippet.

5) Femte anbringende: en tilsidesættelse af ligebehandlingsprincippet

Sagsøgerne har endvidere påberåbt sig en tilsidesættelse af ligebehandlingsprincippet.

6) Sjette anbringende: Nødvendigheden af at annullere afgørelsen i dens helhed.

Det er sagsøgernes opfattelse, at afgørelsen skal annulleres i sin helhed, da der i det tilfælde, at alene benchmarkerne for sintret malm og varmt metal annulleres, som følge af bestemmelsen i artikel 10, stk. 2, litra b), sammenholdt med artikel 3, litra c), i den anfægtede afgørelse, automatisk vil blive anvendt en fallback metode ved gratistildelingen af kvoter. Dette ville medføre et endnu dårligere resultat for sagsøgerne, end hvis Kommissionens urigtige benchmarkværdier for sintret malm og varmt metal måtte finde anvendelse.

(1) EUT L 130, s. 1.

(2) Europa-Parlamentets og Rådets direktiv 2003/87/EF af 13.10.2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275, s. 32).